Source: http://jogaszvilag.hu/rovatok/szakma/jogszabalyfigyelo-2017-10-het
Timestamp: 2018-04-23 20:52:49
Document Index: 22451208

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Jogszabályfigyelő 2017 – 10. hét - Szakma - Jogászvilág
2017. 03. 13. 10:23
Cimkék: választási rendszer, választási eljárás, választási eljárásról szóló törvény, közjegyző, közjegyzői tevékenység, titkos információgyűjtés, Jogszabályfigyelő
E heti összeállításunk a választási eljárással, a titkos információgyűjtéssel és a közjegyzői körzetek változásával foglalkozik.
Mulasztásos alaptörvény-ellenesség a választási eljárásban
Törvény készül a titkos információgyűjtésről
Új közjegyzői körzet Szigetszentmiklóson
Az Alkotmánybíróság megállapította, hogy mulasztásos alaptörvény-ellenesség helyzet áll fenn annak következtében, hogy a választási eljárásról szóló 2013. évi XXXVI. törvény nem tartalmazza azokat a szabályokat, „amelyek biztosítják, hogy a másodfokú választási bizottság és a felülvizsgálati bíróság közölje a határozatát mindazokkal, akikre a választási jogorvoslati eljárás során hozott határozat rendelkezést tartalmaz.”
Az Országgyűlés 2017. június 30-áig köteles a hiányzó rendelkezéseket az Alkotmánybíróság határozatában foglaltak alapján megalkotni.
Joganyag: 6/2017. (III. 10.) AB határozat a választási eljárásról szóló 2013. évi XXXVI. törvénnyel kapcsolatos mulasztásban megnyilvánuló alaptörvény-ellenesség megállapításáról
Megjelent: MK 2017/34. (III. 10.)
Hatályos: 2017. 03. 07
Megjegyzés: jogalkotási feladat teljesítésének az előírása
Szigetszentmiklósi Járásbíróság illetékességi területén 2017. április 1-jétől egy újabb (második) közjegyzői álláshelyet létesítettek (a Ráckevei Járásbíróság illetékességi területén működő 2. sz. közjegyző áthelyezésével és ezen álláshely megszűnésével). A jövőben tehát a Ráckevei Járásbíróság területén egy, míg a Szigetszentmiklósi Járásbíróság területén két közjegyző működik majd.
Joganyag: 15/1991. (XI. 26.) IM rendelet a közjegyzői állások számáról és a közjegyzők székhelyéről
Módosítja: 1/2017. (III. 7.) IM rendelet
Megjelent: MK 2017/33. (III. 7.)
Hatályos: 2017. 04. 01
Az új büntetőeljárási törvény koncepciójával való összhang megteremtése érdekében módosítás előtt állnak a titkos információgyűjtést szabályozó ágazati törvények, így az ügyészségről szóló 2011. évi CLXIII. törvény, a rendőrségről szóló 1994. évi XXXIV. törvény, a Nemzeti Adó- és Vámhivatalról szóló 2010. évi CXXII. törvény és a nemzetbiztonsági szolgálatokról szóló 1995. évi CXXV. törvény. Az erről szóló tervezet közigazgatási egyeztetés alatt áll.
Az előterjesztő által csatolt ún. hatásvizsgálat szerint az új büntetőeljárási törvény tervezete átalakítja a titkos információgyűjtés és a titkos adatszerzés szabályait, átfogóan szabályozva a bűnüldözési célú titkos információgyűjtést. A nyomozati szervekre vonatkozó ágazati törvények alapján tisztán bűnüldözési célú titkos információgyűjtés nem folytatható, ezért az ágazati törvények rendelkezéseit az új büntetőeljárási törvény tervezetével összhangba kell hozni.
A módosítás emellett érinti a bírósági végrehajtásról szóló 1994. évi LIII. törvényt is a bűncselekmények sértettjeinek kielégítési sorrendjére vonatkozó rendelkezések tekintetében. A tervezet szerint a végrehajtási kielégítési sorrend akként módosulna, hogy a sértett kártérítési igényének a kielégítése megelőzze az állami igényeket, így például a bűnügyi költség behajtását is.
Az előterjesztés a Kormány honlapján érhető el.
Joganyag: 2017. évi … törvény a titkos információgyűjtés szabályainak az új büntetőeljárási törvénnyel összefüggő, továbbá a bírósági végrehajtás során a sértettnek megítélt polgári jogi követelések kielégítési sorrendjére vonatkozó rendelkezések módosításáról
Megjegyzés: közigazgatási egyeztetés alatt álló, nyilvánosságra hozott előterjesztés
Versengő elővásárlási jogok »